<classify> RAIS John Magufuli amekutana na ujumbe wa Urusi ulioongozwa na Mjumbe Maalum wa Rais wa Urusi masuala ya Afrika, Naibu Waziri wa Mambo ya Nje, Mikhail Bogdanov, Ikulu, Dar es Salaam.Taarifa iliyotolewa na Ikulu, Dar es Salaam jana ilisema Rais Magufuli amemshukuru Rais wa Urusi, Vladimir Putin kwa ushirikiano na uhusiano mzuri kati ya Tanzania na nchi hiyo na amemhakikishia serikali anayoiongoza inatambua umuhimu wa uhusiano huo na itauendeleza na kuukuza zaidi hususani katika biashara, uwekezaji, utalii na utoaji wa huduma za kijamii kama vile afya, elimu na miundombinu.Naomba ufikishe ujumbe wangu kwa Rais Putin, Watanzania wanaipenda Urusi na tunamkaribisha kuja kutembelea nchi yetu na wananchi wengine wa Urusi. Tunawakaribisha pia wawekezaji waje wawekeze katika fursa mbalimbali zilizopo hapa kwa manufaa yetu sote, Rais Magufuli amemweleza Bogdanov.Kwa upande wake, Bogdanov ambaye amewahi kutembelea Tanzania miaka minane iliyopita aliipongeza serikali ya Tanzania kwa kasi nzuri ya maendeleo iliyoyapata katika kipindi kifupi na alibainisha Urusi imedhamiria kukuza zaidi uhusiano na ushirikiano mzuri uliopo kati yake na Tanzania.Alisema Urusi ina mpango mahususi wa kushirikiana na nchi za Afrika, ikiwemo Tanzania kuongeza kasi ya maendeleo na hivi karibuni Tanzania na Urusi zitatia saini makubaliano ya kuanzisha tume ya pamoja ya ushirikiano JPC katika biashara, uwekezaji na uchumi ili rasilimali na fursa zilizopo katika pande zote zitumike kwa manufaa ya wananchi wa nchi hizo.Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi alisema mazungumzo hayo yamekwenda vizuri na Tanzania inatarajia JPC itakuza uchumi kupitia madini, gesi na utalii hasa wakati huu ambapo Urusi imeitangaza Tanzania nchi yenye vivutio bora vya utalii duniani. Mazungumzo hayo yalihudhuriwa na Balozi wa Tanzania nchini Urusi, Meja Jenerali Mstaafu, Simon Mumwi na Balozi wa Urusi nchini, Yuri Popov.  <topic>: KITAIFA 